Document ID: 32010R0756

REGOLAMENT TAL-KUMMISSJONI (UE) Nru 756/2010
tal-24 ta’ Awwissu 2010
li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fir-rigward tal-Annessi IV u V
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE (1), u b’mod partikolari l-Artikoli 7(4)(a), (5) u 14 tiegħu,
Billi:
(1)
Ir-Regolament (KE) Nru 850/2004 jimplimenta fil-liġi tal-Unjoni l-impenji stabbiliti fil-Konvenzjoni ta’ Stokkolma dwar Pollutanti Organiċi Persistenti (minn hawn ’il quddiem “il-Konvenzjoni”) approvati bid-Deċiżjoni tal-Kunsill 2006/507/KE tal-14 ta’ Ottubru 2004 dwar il-konklużjoni, f’isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes (2) u fil-Protokoll għall-Konvenzjoni tal-1979 dwar it-tniggis transkonfinali tal-arja fuq firxa wiesgħa minn Pollutanti Organiċi Persistenti (minn hawn ’il quddiem “il-Protokoll”) approvat bid-Deċiżjoni tal-Kunsill 2004/259/KE tad-19 ta’ Frar 2004 li għandha x’taqsam mal-konklużjoni, f’isem il-Komunità Ewropea, tal-Protokoll tal-Konvenzjoni tal-1979 dwar it-Tniġġis Transkonfinali tal-Arja Li Jwassal Ħafna dwar Pollutanti Organiċi Persistenti (3).
(2)
Wara li ntlaqgħu n-nominazzjonijiet tas-sustanzi mill-Unjoni Ewropea u l-Istati Membri tagħha, min-Norveġja u mill-Messiku, il-Kumitat għall-Analiżi tal-Pollutanti Organiċi Persistenti stabbilit taħt il-Konvenzjoni, ikkonkluda ħidmietu fuq disa’ sustanzi proposti u nstab li dawn jissodisfaw il-kriterji tal-Konvenzjoni. Fir-raba’ laqgħa tal-Konferenza tal-Partijiet fil-Konvenzjoni mill-4 sat-8 ta’ Mejju 2009 (minn hawn ’il quddiem il-“COP4”) kien hemm ftehim li d-disa’ sustanzi kollha jiddaħħlu fl-Annessi għall-Konvenzjoni.
(3)
L-Annessi IV u V tar-Regolament (KE) Nru 850/2004 għandhom jiġu emendati sabiex iqisu s-sustanzi l-ġodda li ġew elenkati matul il-COP4.
(4)
Fil-COP4 ġie deċiż li l-klorodekon, l-eżabromobifenil u l-eżakloroċikloessani, inkluż il-lindan, jiddaħħlu fl-Anness A (eliminazzjoni) għall-Konvenzjoni. Dawk is-sustanzi huma inklużi fl-Annessi IV u V għar-Regolament (KE) Nru 850/2004 minħabba li kienu elenkati fil-Protokoll.
(5)
Fil-COP4 ġie deċiż li l-pentaklorobenżin jiġi elenkat fl-Anness A (eliminazzjoni) għall-Konvenzjoni. Għalhekk, il-pentaklorobenżin għandu jiġi elenkat fl-Annessi IV u V għar-Regolament (KE) Nru 850/2004, u għandhom jiġu indikati l-limiti massimi tal-konċentrazzjoni korrispondenti, li ġew iffissati bl-applikazzjoni tal-metodoloġija użata għall-iffissar tal-valuri tal-limiti għall-pollutanti organiċi persistenti (minn hawn ’il quddiem “POP”) fir-Regolament tal-Kunsill (KE) Nru 1195/2006 tat-18 ta’ Lulju 2006 li jemenda l-Anness IV għar-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti (4) u fir-Regolament tal-Kunsill (KE) Nru 172/2007 tas-16 ta’ Frar 2007 li jemenda l-Anness V għar-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti (5). Dawk il-limiti massimi tal-konċentrazzjoni għandhom jiġu analizzati fid-dawl tar-riżultati ta’ studju dwar l-implimentazzjoni tad-dispożizzjonijiet relatati mal-iskart tar-Regolament (KE) Nru 850/2004, li se jitwettaq f’isem il-Kummissjoni.
(6)
Fil-COP4 ġie deċiż li l-aċidu sulfoniku tal-perfluworoottan u d-derivati tiegħu (minn hawn ’il quddiem il-PFOS) jiġu elenkati fl-Anness B (restrizzjoni) għall-Konvenzjoni, b’xi eżenzjonijiet għal applikazzjonijiet speċifiċi. L-użu tal-PFOS attwalment huwa permess għal xi applikazzjonijiet speċifiċi. Minħabba t-tul tal-ħajja ta’ oġġetti li jkun fihom il-PFOS, dawn l-oġġetti se jibqgħu jiddaħħlu fil-fluss tal-iskart għal għadd ta’ snin, għalkemm il-volum se jonqos. Jista’ jkun hemm diffikultajiet prattiċi fl-identifikazzjoni ta’ ċertu materjali li fihom il-PFOS fi fluss ta’ skart partikolari. Id-dejta dwar il-kwantitajiet u l-konċentrazzjonijiet tal-PFOS f’oġġetti u skart attwalment għadha mhijiex biżżejjed. L-estensjoni tal-obbligu fir-Regolament (KE) Nru 850/2004 li l-kontenut POP jinqered jew jiġi trasformat b’mod irreversibbli f’PFOS għal skart li jaqbeż il-limiti tal-konċentrazzjoni tal-Anness IV jista’ jkollu impatti fuq l-iskemi eżistenti ta’ riċiklaġġ, u dan jista’ jikkomprometti prijorità ambjentali oħra li hija li jiġi żgurat l-użu sostenibbli tar-riżorsi. Fid-dawl ta’ dan, il-PFOS huwa elenkat fl-Annessi IV u V mingħajr indikazzjoni tal-limiti tal-konċentrazzjoni.
(7)
Fil-COP4 ġie deċiż li l-etere tat-tetrabromodifenil, l-etere tal-pentabromodifenil, l-etere tal-eżabromodifenil u l-etere tal-ettabromodifenil, minn hawn ’il quddiem “eteri tad-difenil polibrominati”, jiġu elenkati fl-Anness A (eliminazzjoni) għall-Konvenzjoni. It-tqegħid fis-suq u l-użu tal-etere tal-pentabromodifenil u l-etere tal-oktabromdifenil ġie ristrett fl-Unjoni skont l-Anness XVII għar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi (6) b’limitu ta’ konċentrazzjoni massima ta’ 0,1 % bil-piż. L-etere tal-pentabromodifenil, l-etere tal-eżabromodifenil, l-etere tal-ettabromodifenil u l-etere tat-tetrabromodifenil attwalment mhumiex qegħdin jitqiegħdu fis-suq fl-Unjoni minħabba li huma ristretti bir-Regolament tal-Kummissjoni (KE) Nru 552/2009 tat-22 ta’ Ġunju 2009 li jemenda r-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ Sustanzi Kimiċi (REACH) fir-rigward tal-Anness XVII (7) u d-Direttiva 2002/95/KE tal-Parlament Ewropew u tal-Kunsill tas-27 ta’ Jannar 2003 dwar ir-restrizzjoni tal-użu ta’ ċerti sustanzi ta’ riskju fit-tagħmir elettriku u elettroniku (8). Madankollu, minħabba t-tul tal-ħajja tal-prodotti li fihom dawk l-eteri tad-difenil polibrominati, prodotti li waslu fit-tmiem taċ-ċiklu tal-ħajja tagħhom se jibqgħu jiddaħħlu fil-fluss tal-iskart għal għadd ta’ snin. Meta jitqiesu d-diffikultajiet prattiċi fl-identifikazzjoni tal-materjali li fihom l-eteri tad-difenil polibrominati fi frazzjoni ta’ skart imħallat u n-nuqqas attwali ta’ dejta xjentifika komprensiva dwar kwantitajiet u konċentrazzjonijiet ta’ eteri tad-difenil polibrominati f’oġġetti u skart, l-estensjoni tal-obbligu li l-kontenut POP jinqered jew jiġi trasformat b’mod irreversibbli f’dawn is-sustanzi l-ġodda għal skart li jaqbeż il-limiti tal-konċentrazzjoni fl-Anness IV jista’ jqiegħed f’riskju l-iskemi eżistenti ta’ riċiklaġġ u għaldaqstant ifixkel l-użu sostenibbli tar-riżorsi. Fil-COP4 din il-problema ġiet rikonoxxuta u kien hemm qbil dwar eżenzjonijiet speċjali għat-tkomplija tar-riċiklaġġ tal-iskart li fih l-eteri tad-difenil polibrominati elenkati anke jekk dan jista’ jwassal għar-riċiklaġġ tal-POP. Għalhekk, dawk l-eċċezzjonijiet għandhom ikunu riflessi fir-Regolament (KE) Nru 850/2004.
(8)
Fl-Unjoni hemm il-ħtieġa ta’ limiti massimi tal-konċentrazzjoni li jkunu uniformi sabiex jiġi evitat it-tgħawwiġ tas-suq intern. Limiti massimi tal-konċentrazzjoni provviżorji ġew iffissati għall-pentaklorobenżin fl-Annessi IV u V għar-Regolament (KE) Nru 850/2004 abbażi ta’ dejta disponibbli u bl-applikazzjoni tal-prinċipju tal-prekawzjoni.
(9)
Fid-dawl tan-nuqqas ta’ tagħrif xjentifiku komprensiv dwar kwantitajiet u konċentrazzjonijiet f’oġġetti u skart, kif ukoll dwar xenarji ta’ esponiment, f’dan l-istadju, ma jistgħu jiġu ffissati l-ebda limiti massimi tal-konċentrazzjoni għall-PFOS u l-eteri tad-dufenil polibrominati fl-Annessi IV u V tar-Regolament (KE) Nru 850/2004. Soġġett għal aktar informazzjoni li ssir disponibbli u stħarriġ mill-Kummissjoni, se jiġu proposti limiti massimi ta’ konċentrazzjoni għad-disa’ POPs, filwaqt li jitqiesu l-għanijiet tar-Regolament POP.
(10)
Skont l-Artikolu 22 għall-Konvenzjoni, l-emendi għall-Annessi A, B u C għaliha jidħlu fis-seħħ sena wara d-data tal-komunikazzjoni mid-depożitarju tal-emenda, jiġifieri fis-26 ta’ Awwissu 2010. Konsegwentement u għal raġunijiet ta’ koerenza, dan ir-Regolament għandu japplika mill-istess data.
(11)
Il-miżuri pprovduti f’dan ir-Regolament huma skont l-opinjoni tal-Kumitat stabbilit bid-Direttiva tal-Kunsill 75/442/KEE (9). Dan ir-Regolament għandu jidħol fis-seħħ bħal kwistjoni ta’ urġenza.
ADOTTAT DAN IR-REGOLAMENT:
Artikolu 1
1. L-Anness IV għar-Regolament (KE) Nru 850/2004 għandu jinbidel bl-Anness I għal dan ir-Regolament.
2. L-Anness V għar-Regolament (KE) Nru 850/2004 huwa emendat skont l-Anness II għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mis-26 ta’ Awwissu 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Awwissu 2010.

Labels: 0
1
20